《重阳陪诸乡丈游水乐洞过风篁岭龙井张饮观两苏仙辩才法师像晚憩杨家梅园归路小雨》
宋代·程公许

凛秋天气佳，令节天赐沐。客居意莫展，胜赏诺已宿。

风澹湖不波，雾敛山更簇。画舫厌嚣喧，笋舆恣追逐。

閒寻水乐洞，嵌空韵琴筑。烟云互吞吐，台馆适凉燠。

非无人力胜，亦自天巧足。侧步滑青苔，醉面爽飞瀑。

风篁转幽径，龙井鉴寒玉。默堂定未起，清风谁与续。

四海两仙翁，三生缘契熟。定知明月夜，屐响答空谷。

归路取名园，移尊屡更仆。冻雨不成泥，驺骑未须趣。

峨岷渺何在，万里劳远目。安得天瓢翻，尽把边尘沃。

文昌德宏毅，承旨气肃穆。温雅奉常卿，忠愤胶庠博。

宫讲静有仪，正字竭忠告。而我赘其间，自省羞朴樕。

明堂索桴栋，底用采卷曲。平生丘壑姿，本不耐羁束。

抚事长郁陶，临觞转颦蹙。故园俯大江，绕屋艺嘉木。

何以娱岁晚，篱落森杞菊。糗粮幸有储，那不返耕筑。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。